Kulturminister Marianne Jelved (Rad.V.) åbner årets ord- og litteraturfestival Ordkraft, der løber af stablen fra 18-20. april.

Det bliver den nordjyske kulturminister Marianne Jelved, der åbner dette års Ordkraft, når det bliver afholdt i Nordkraft i april. - Vi er glade for ministerens tilsagn om at åbne festivalen. Det betragter vi som et skuldeklap til de tanker og ideer, der ligger bag forsøget på at positionere Aalborg og Nordjylland i det kulturelle landskab med en festival af høj kvalitet, siger formanden for Foreningen Ordkraft Jørgen Pyndt. Derudover kommer politikerrival Bertel Haarder også og præsenterer det første bind af sine erindringer, der hedder "Op mod strømmen". Ordkraft 2013 bliver tredje ordfestival i Nordkraft i træk. Der var 6.000 besøgende sidste år.